অনলাইন ডেস্ক
৪০০ ডলারের সফটওয়্যার বিনা মূল্যে!
৩০ জানুয়ারি গুগল কর্তৃপক্ষ ঘোষণা দিয়েছে, প্রায় ৪০০ মার্কিন ডলার দামের গুগল আর্থ প্রো সফটওয়্যারটির জন্য আর কোনো অর্থ খরচ করতে হবে না। এর প্রিমিয়াম ফিচারগুলো এখন থেকে বিনা মূল্যেই ব্যবহার করতে পারবেন ব্যবহারকারীরা।এক ব্লগ পোস্টে গুগল কর্তৃপক্ষ এ প্রসঙ্গে জানিয়েছে, ‘এক দশক ধরে বিশ্বের বিভিন্ন দেশের ব্যবসায়ী, বিজ্ঞানী ও শৌখিন ভ্রমণবিলাসীরা বেড়াতে যাওয়া থেকে শুরু করে সৌর প্যানেল বসানোর মতো কাজেও গুগল আর্থ প্রো ব্যবহার করে আসছেন। গুগল আর্থ প্রো সফটওয়্যারটিতে খুব সহজে ব্যবহার উপযোগী ফিচার ও গুগল আর্থের বিস্তারিত ছবি ব্যবহারের সুযোগ রয়েছে। থ্রিডি বিল্ডিং পরিমাপ, প্রতিবেদন বা প্রেজেন্টেশনের জন্য উচ্চ রেজ্যুলেশনের ছবি প্রিন্টিং, ভারচুয়াল ফ্লাইটের জন্য হাই ডেফিনেশন চলচ্চিত্র তৈরি প্রভৃতি কাজের জন্য উন্নত টুল রয়েছে এতে।’সফটওয়্যারটি ব্যবহারের জন্য উন্মুক্ত করে দেওয়ায় এখন থেকে আরও অনেক বেশি মানুষ এটি ব্যবহার করতে পারবেন। অধিক ব্যবহারকারীর কথা ভেবেই এটির বিনা মূল্যের সফটওয়্যার করে দেওয়া হল। আর্থ প্রো দিয়ে কী করা যায়? এই সফটওয়্যারটি দিয়ে কী করা যায় তা দেখতে বিনা মূল্যের একটি ‘সফটওয়ার কি’ সংগ্রহ করে, এ সফটওয়্যারটি ডাউনলোড করে তা ব্যবহারের পরামর্শ দিয়েছে গুগল। যাঁরা গুগল আর্থ প্রো সফটওয়্যারটি আগে থেকেই ব্যবহার করছেন, তাঁদের কাছে থাকা ‘সফটওয়ার কি’ কাজ করবে। তাঁরাও এখন থেকে বিনা মূল্যেই এটি ব্যবহার করতে পারবেন।গুগল প্রো কেবল ভারচুয়াল ভ্রমণের জন্যই নয়, এই সফটওয়্যারটি ব্যবহার করে ট্রাফিক তথ্য ও ভূতাত্ত্বিক বিভিন্ন কাজেও লাগানো যাবে।সফটওয়্যারটি পাওয়ার জন্য দুটি কাজ করতে হবে। গুগল থেকে কী সংগ্রহ করার জন্য যেতে হবে এই লিংকে (https://geoauth.google.com/gev0/free_trial.html) | এরপর এই সফটওয়্যারটি ডাউনলোড করে নিতে হবে। ডাউনলোড করা যাবে (http://www.google.com/earth/download/gep/agree.html) এই লিংক থেকে।গুগল আর্থ সফটওয়্যারটি পেতে আপনাকে গুগল আর্থ প্রোতে একটি অ্যাকাউন্ট করতে হবে, যেখানে ব্যক্তিগত ও প্রতিষ্ঠানের তথ্য দরকার হবে। গুগলের সাইট থেকে এই তথ্যগুলো সরবরাহ করার জন্য বলা হয়। তাই ভুয়া কোনো সাইটের লিংক দেওয়া থেকে বিরত থাকুন।গুগলের এই সফটওয়্যারটি বিনা মূল্যের হলেও আপনার পিসিতে এটি চলবে কি না, তা নিশ্চিত হয়ে নিন। গুগলের শর্ত হচ্ছে, কমপক্ষে ২.৪ গিগাহার্টজের পেন্টিয়াম ৪ প্রসেসর, এক জিবি র‍্যাম, হার্ড ডিস্কে দুই জিবি খালি জায়গা এবং উইন্ডোজ ৭ বা ৮ থাকলেই এই সফটওয়্যারটি চলবে।ম্যাক কম্পিউটারের জন্য একই রকম শর্ত রেখেছে গুগল তবে ম্যাক ওএসএক্স ১০.৬. ৮ বা তার পরবর্তী নতুন সংস্করণ থাকলে তবেই এটি চলবে বলে গুগল জানিয়েছে।হঠাৎ কেন এ সিদ্ধান্ত নিয়েছে গুগল? প্রযুক্তিবিষয়ক ওয়েবসাইট পিসি ম্যাগ জানিয়েছে, গুগল আর্থকেন্দ্রিক নতুন কোনো সেবা আনতে পারে গুগল। তাই সফটওয়্যারটি বিনা মূল্যে ব্যবহারের জন্য উন্মুক্ত করে দিয়েছে। ভারচুয়াল রিয়েলিটি বিষয়ক কোনো ঘোষণা আসতে পারে গুগলের কাছ থেকে।